macOS l’è na serie de sistemi operativi grafeghi dezvilupai e comersiałizai da Apple dal 2001. L’è el sistema operativo prinsipałe par la fameja de computer Macintosh de Apple. Inte el marcà dei computer fisi e portàtiłi, l’è stà par ani el secondo sistema operativo de scrivania pì doparà, dopo de Microsoft Windows. macOS ła ze ła segonda sèrie inportante de sistemi operativi Macintosh. El primo el vien ciamà "el Mac OS clàsego," introduzesto inte el 1984, co l'ùltemo lansamento, Mac OS 9, inte el 1999. La prima version de scrivania, Mac OS X 10.0, la ze stà lansà inte el marso del 2001, co la prima atuałizasion 10.1 verso la fin de l’ano. Da cuel momento, Apple ła ga tacà a dar nomi de grandi fełini ai lansamenti, che i ze durai finmente a OS X 10.8 Mountain Lion. Da OS X 10.9 Mavericks, le version łe ze stae ciamae co nomi de lioghi de ła Califòrnia. Apple ła gà scursà el nome in “OS X” inte el 2012 e po' lo ga canbià in "macOS" inte el 2016, adotando ła nomenclatura doparà anca par altri sistemi operativi, cofà iOS, watchOS e tvOS. Intrà el 1999 e el 2009, Apple ła ga vendesto na sèrie separada de sistemi operativi ciamada Mac OS X Server. La version de scumìsio, Mac OS X Server 1.0, la ze stà lansà inte el 1999 co na interfasa che se pareva a Mac OS 8.5. Da chel momento, łe nove version łe ze stae lansae inte l'isteso tenpo de la version par fisi e portàtiłi de Mac OS X. Da Mac OS X 10.7 Lion, le funsion del server łe ze stae publegae cofà paheti separai adentro del Mac App Store. macOS el ze bazà su tecnołozie dezvilupà intrà el 1985 e el 1997 da NeXT, na conpagnia creà dal cofondador de Apple, Steve Jobs, dopo che el ghea lasà la conpagnia. La "X" de Mac OS X e OS X la ze el nùmaro roman che stà pal nùmaro 10, donca ła X inte el nome ła se lezarà "dieze". La X la ze stà parte inportante de l’identità de ła marca e de la promosion del sistema operativo inte i so primi ani, ma dopo el 2009 co el lansamento de Snow Leopard la ga scumisià pèrda inportansa. La version Intel de Mac OS X 10.5 Leopard la ga ciapà ła sertifegasion UNIX 03, e tuti i lansamenti da Mac OS X 10.6 Snow Leopard finmente l'ùltema version odierna, anca lori, i ga tuti la sertificasion UNIX 03. macOS el conpartise el so nùcleo bazà so Unix, ciamà Darwin, e tanti dei so framework co iOS, tvOS e watchOS. Na version fortemente modifegà de Mac OS X 10.4 Tiger la ze stada doparada par ła prima zenerasion de Apple TV. Le version de Mac OS X dal 1999 al 2005 le podeva ndare solchè inte i Mac bazai su PowerPC de chel perìodo. Dopo de che Apple ła ga anunsà de canbiar i so procesadori e pasar a cuełi Intel dal 2006, na version separada de Mac OS X 10.4 Tiger ła ze stada fabricada e distribuia escluzivamente par i primi Mac bazai su Intel; el includeva un emulador ciamà Rosetta, che el ghe permeteva a l'utensa de far funsionar ła majorparte de łe aplicasion PowerPC. Mac OS X 10.5 Leopard ła ze sta ła soła version creada cofà un binàrio universałe, che vołe dire che el disco de instałasion el suportava procesadori Intel e PowerPC. Mac OS X 10.6 Snow Leopard la ze stà la prima version disponìbiłe esluzivamente sui Mac basà su Intel. Inte el 2011, Apple la lansa Mac OS X 10.7 Lion, che no el suportava pì i procesadori Intel de 32 bit e gnanca Rosetta. Da chel momento, tute le version de sistema lansae le ze stae destinae solché a procesadori Intel de 64 bit e no le ze pì conpatìbiłi co aplicasion PowerPC.